
ΒΟΥΛΗ ΤΩΝ ΕΛΛΗΝΩΝ
Δ’ ΑΝΤΙΠΡΟΕΔΡΟΣ
ΠΑΡΙΣ ΚΟΥΚΟΥΛΟΠΟΥΛΟΣ
Βουλευτής ν. Κοζάνης

                                                                                                         			         			Πέμπτη, 12 Νοεμβρίου 2026
ΔΕΛΤΙΟ ΤΥΠΟΥ
Π. Κουκουλόπουλος: «Το ΠΑΣΟΚ δίνει ολοκληρωμένη απάντηση στις ανισότητες»

Βασικά σημεία από την ομιλία του Πάρι Κουκουλόπουλου, Αντιπροέδρου της Βουλής, Βουλευτή Κοζάνης και Υπεύθυνου ΚΤΕ Οικονομικών του ΠΑΣΟΚ – Κινήματος Αλλαγής, ως Εισηγητή στην Ολομέλεια επί του Νομοσχεδίου του Υπουργείου Εθνικής Οικονομίας & Οικονομικών για τα μέτρα ΔΕΘ:
Καλούμαστε σήμερα με την ψήφο μας να επικυρώσουμε οικονομικά μέτρα 2.2 δισ. ευρώ, τα οποία αθροίζονται σε 4.1 δισ. μαζί με άλλα που ήδη έχουν ψηφιστεί κατά τη φετινή χρονιά, ενώ προστίθενται επιπλέον 3.2 δισ. για το 2027. Τα νούμερα είναι σημαντικά και επιβάλλουν να θέσουμε ένα πλαίσιο στη συζήτησή μας, για να μη χαθούμε σε “μετρολογία”. 
Η Κυβέρνηση διαχειρίστηκε πρωτοφανείς πόρους. Της ήρθε το “δώρο” της ποσοτικής χαλάρωσης λόγω covid και ενεργειακής κρίσης, και ακολούθησε το πακέτο του Ταμείου Ανάκαμψης & Ανθεκτικότητας. Αποτέλεσμα αυτών των πόρων ήταν η Χώρα να επιτυγχάνει σταθερά καλύτερους ρυθμούς ανάπτυξης από το μέσο όρο της Ευρωπαϊκής Ένωσης. Εάν, όμως, συγκριθούμε με την ομάδα των χωρών που είναι κάτω από το μέσο όρο, τότε θα δούμε ότι οι άλλοι τρέχουν γρηγορότερα από εμάς. Ο λόγος είναι ότι δεν αξιοποιήσατε στοχευμένα τους πόρους, χάσατε τη μεγάλη ευκαιρία του ΤΑΑ, με αποτέλεσμα το επενδυτικό κενό, η χαμηλή παραγωγικότητα της εργασίας και η υστέρηση στην καινοτομία (δηλαδή βασικά διαρθρωτικά προβλήματα της Χώρας) να παραμένουν όπως ήταν και πριν από όλο αυτόν τον πακτωλό χρημάτων που διαχειριστήκατε.  
Όλα αυτά αποτυπώνονται στο ελλειμματικό ισοζύγιο τρεχουσών συναλλαγών, το οποίο εξακολουθεί να πάσχει, φέτος έφτασε ήδη τα 8.9 δισ. Υπενθυμίζω πως ήταν το ένα σκέλος του δίδυμου ελλείμματος που οδήγησε τη Χώρα στη χρεοκοπία. 
Το δημόσιο χρέος αποκλιμακώνεται (αυτό είναι ευχάριστο), όμως σχεδόν ένα προς δύο είναι η συμβολή της πραγματικής ανάπτυξης και του ονομαστικού ΑΕΠ. Το δημόσιο χρέος, δηλαδή, αποκλιμακώνεται σε ένα πολύ μεγάλο μέρος λόγω πληθωρισμού, όπως φυσικά και λόγω των πρωτογενών πλεονασμάτων. Τα οποία πρωτογενή πλεονάσματα οφείλονται κατά ένα μέρος στην προώθηση των ηλεκτρονικών συναλλαγών και την καταπολέμηση της φοροδιαφυγής (μέτρα που στηρίξαμε σε όλες τις φάσεις), όμως τροφοδοτούνται επίσης από την άδικη σχέση (1.5 προς 1) έμμεσων - άμεσων φόρων με μεγάλη απόκλιση από τα ευρωπαϊκά δεδομένα, καθώς και από τον πληθωρισμό που σταθερά είναι περίπου 40% πάνω από το μέσο πληθωρισμό της Ευρωζώνης. 
Όλα αυτά αποτυπώνονται στον δείκτη PPS (στο κατά κεφαλήν ΑΕΠ, εκφρασμένο σε μονάδες αγοραστικής δύναμης), όπου η Ελλάδα έπεσε στην τελευταία θέση, πίσω πλέον και από τη Βουλγαρία.
Τα διαρθρωτικά προβλήματα παραμένουν και οι ανισότητες καλπάζουν. Μπροστά σε αυτήν την κατάσταση, η Κυβέρνηση υιοθετεί το δόγμα “η καλύτερη άμυνα είναι η επίθεση”, επιτιθέμενη με ιδιαίτερη σφοδρότητα εναντίον ιδίως του ΠΑΣΟΚ. Ματαιοπονείτε.
Η διαφορά μας δεν είναι στη δημοσιονομική σταθερότητα που για εμάς είναι αδιαπραγμάτευτη. Έχουμε πλήρη επίγνωση ότι ο ελληνικός λαός πλήρωσε το βαρύ κοινωνικό τίμημα με την ανατροπή της ζωής του. Το πολιτικό τίμημα πληρώθηκε μονομερώς από μία και μόνη πολιτική δύναμη, το ΠΑΣΟΚ. Μόνο το ΠΑΣΟΚ κατέβαλε πολιτικό τίμημα, για να είναι η Χώρα εντός του ευρώ και στο σημείο που βρίσκεται σήμερα. Δεν δεχόμαστε, λοιπόν, υποδείξεις ως προς αυτό. 
Σας έχουμε πει εμφατικά από τότε που η οικονομία εισήλθε στον “αστερισμό” του Πολυετούς Δημοσιονομικού Πλαισίου της Ευρωπαϊκής Ένωσης, ότι η μεγαλύτερη αύξηση που μπορεί να δώσει οποιαδήποτε Κυβέρνηση είναι να συγκρατήσει το κόστος ζωής και να το μειώσει εκεί που πραγματικά μπορεί. 
Τίποτα δεν επιβεβαιώνει περισσότερο την αλήθεια αυτής της θέσης μας, από τον κατώτατο μισθό. Πράγματι υπάρχει σημαντική αύξηση του βασικού μισθού κατά 17.6% από το 2019 μέχρι σήμερα. Την ίδια ώρα, ο δείκτης τιμών καταναλωτή ανέβηκε κατά 19.4%. Ο πληθωρισμός τρέχει γρηγορότερα. Σε αυτό είναι εγκλωβισμένη η κοινωνία.  Στο ηλεκτρικό ρεύμα μάλιστα έχουμε 43.8% αύξηση μέσα σε αυτά τα χρόνια, αλλά και στο στεγαστικό 22%, στα τρόφιμα 35,4% και στα είδη ένδυσης- υπόδησης 22%. 
Γι’ αυτήν την εικόνα, φυσικά και υπάρχει ολοκληρωμένη δέσμη προτάσεων από το ΠΑΣΟΚ. Ενδεικτικά, για το στεγαστικό, ο Πρόεδρος Νίκος Ανδρουλάκης επιμένει με προτάσεις από το 2021, αλλά η Ελλάδα παραμένει η μόνη Χώρα χωρίς σοβαρό πρόγραμμα κοινωνικής κατοικίας. Δεν μηδενίζουμε τα μέτρα που φέρνετε σήμερα για τις κατοικίες, αλλά τη μεγάλη τομή δεν την κάνετε.  Ο Πρωθυπουργός είχε χαρακτηρίσει ενδιαφέρουσα την πρόταση του Νίκου Ανδρουλάκης πριν δύο χρόνια στο πλαίσιο συζήτησης της Επίκαιρης Ερώτησής του, αλλά στην πράξη μηδέν. 
Όσον αφορά τις τιμές στο ηλεκτρικό ρεύμα, που αποτελεί το μεγάλο ασθενή τροφοδοτώντας τις υπόλοιπες αυξήσεις, υπάρχει μεγάλο ζήτημα. Στην Ελλάδα “καλπάζει” η τιμή του ρεύματος και η αιτία είναι η απόλυτη εξάρτηση της Χώρας από το εισαγόμενο φυσικό αέριο, με την επιλογή της βίαιης απολιγνιτοποίησης που επέβαλε προσωπικά ο κ. Μητσοτάκης (δήθεν για περιβαλλοντικούς λόγους, μετά βέβαια έστριψε και γύρισε υπέρ των υδρογονανθράκων). Όσο μειώνεται η αξιοποίηση του ελληνικού λιγνίτη, τόσο ανεβαίνει η τιμή του ρεύματος. Έχω καταθέσει Τροπολογία για τους κερδοσκοπικούς μηχανισμούς του Χρηματιστηρίου Ενέργειας (το οποίο επιπόλαια θεσμοθέτησε ο ΣΥΡΙΖΑ και εξίσου επιπόλαια το εφαρμόζει η ΝΔ). 
Το καλοκαίρι από το βήμα της Ολομέλειας προειδοποίησα ότι κακώς κλείσατε τον ΑΗΣ Αγ. Δημητρίου και η Χώρα θα βρει μπροστά της τις συνέπειες του κλεισίματος σε δημοσιονομικό επίπεδο. Σκοπεύατε δε να κλείσετε 30 Σεπτεμβρίου και την Πτολεμαΐδα V, αλλά την κρατάτε γιατί “ανάγκα και θεοί πείθονται”.
Εάν δούλευαν και οι δύο λιγνιτικές μονάδες (όπως είχα συμπεριλάβει στην Τροπολογία) θα βελτιώναμε κατά 1.2 δισ. το ισοζύγιο τρεχουσών συναλλαγών. Η χονδρική τιμή του ρεύματος θα κατέβαινε κατά 100 ευρώ (από 250 στα 150). Συνδυαστικά με την Τροπολογία μας για τα τιμολόγια, με απλά λόγια θα είχαμε φτάσει στο μισό της τιμής του ρεύματος.
Οι προτάσεις μας ενάντια στο σχέδιο των κ.κ. Μητσοτάκη-Στάσση δεν έχουν δημοσιονομικό κόστος. Αντιθέτως, το δικό τους σχέδιο να αποκόψουν τις τηλεθερμάνσεις Κοζάνης - Πτολεμαΐδας – Αμυνταίου από το ελληνικό καύσιμο, για να τις δέσουν στο εισαγόμενο φυσικό αέριο, έχει λογαριασμό που ξεπέρασε το μισό δισ. ευρώ μέχρι τώρα, εκ του οποίου πάνω από 250 εκατομμύρια έχει δώσει ο Κρατικός Προϋπολογισμός. Λεφτά υπάρχουν σαν “δωράκι” για να καλύπτουν τις αστοχίες των επιλογών του κ. Στάσση. Τα 70.000.000 ευρώ από αυτά, λείπουν φέτος από το δημοσιονομικό χώρο για μέτρα στήριξη των συμπολιτών μας για θέρμανση το χειμώνα. Βάλτε τέλος σε αυτήν την προκλητική κατάσταση.
 Ανακεφαλαιώνοντας, επαναλαμβάνω πως πρώτον εμείς έχουμε βαθιά επίγνωση της προσφοράς μας στη δημοσιονομική σταθερότητα, δεύτερον εμείς μιλάμε στοχευμένα και όχι γενικά και αόριστα για το κόστος ζωής, αλλά και τρίτον εμείς πολύ απλά θα τα είχαμε κάνει όλα αλλιώς, εάν ήμασταν στη θέση της ΝΔ. Μην διεκδικείτε το “αλάθητο του Πάπα”. 
Εμείς θα τα είχαμε κάνει όλα αλλιώς. Στο ιδιωτικό χρέος, όπου επιμένετε σε αποσπασματικές κινήσεις. Στις πληρωμές των αγροτών, τους έχετε αφήσει απλήρωτους μέσα Νοεμβρίου. Στην αναβάθμιση των δικτύων μέσης, υψηλής και χαμηλής τάσης, για να έχουμε ισόρροπη ανάπτυξη ΑΠΕ, Ενεργειακή Δημοκρατία και αποθήκευση. Στην αξιοποίηση των πόρων του ΤΑΑ για σύγχρονο σιδηρόδρομο με ηλεκτροκίνηση, ώστε να μειωθεί δραστικά το κόστος μεταφορών. 
Τίποτα από όλα αυτά δεν κάνετε. Και τίποτα από όλα αυτά δεν έχει δημοσιονομικό κόστος. Είναι ζήτημα προτεραιοτήτων και επιλογών. Δεν θα μας βάλετε στο “τριπάκι” του δημοσιονομικού κόστους. Έχουμε μια συνολικά διαφορετική πολιτική λογική. 
Χαρακτηριστικό παράδειγμα πολιτικής διαφοράς μας είναι οι διατάξεις που φέρνετε για τον «Ατομικό επενδυτικό λογαριασμό ανηλίκων» (το λεγόμενο “κουμπαρά”). Πριν οκτώ χρόνια, στις 11/12/2018 το ΠΑΣΟΚ, με πρωτοβουλία της αείμνηστης Φώφης Γεννηματά, κατέθεσε πρόταση νόμου με τίτλο «Εθνική Δημογραφική Πολιτική - Στήριξη της Οικογένειας». Στο άρθρο 6 «Θεσμοθέτηση Εθνικού Αποταμιευτικού Λογαριασμού για το Παιδί»  το ΠΑΣΟΚ προέβλεπε πως «από την οικογενειακή μηνιαία συμμετοχή απαλλάσσονται 
- όσοι έχουν τη μέριμνα ορφανών ή απροστάτευτων παιδιών, 
- οι οικογένειες για το τρίτο και επόμενα παιδιά, 
- οι οικογένειες με χαμηλό εισόδημα και χαμηλή αξία περιουσίας για όλα τα παιδιά, 
- οικογένειες για τα παιδιά με αναπηρία άνω του 67% καθώς και οι οικογένειες με γονέα με αναπηρία άνω του 80% ή δύο γονείς με αναπηρία άνω του 67%. 
Σε αυτές τις περιπτώσεις η οικογενειακή συμμετοχή καλύπτεται από την Πολιτεία μαζί με την καταβολή της ετήσιας συμμετοχής της».
Αυτό είναι το ΠΑΣΟΚ. Συγκρίνετε με το πόνημα της Κυβέρνησης για να αντιληφθείτε τη διαφορά. Το πρόβλημα της κυβερνητικής πρότασης είναι βαθύτατο. Η κρίση της φιλελεύθερης Δημοκρατίας σε όλη τη Δύση έχει ως αφετηρία της την αδυναμία του σύγχρονου Κράτους να εγγυηθεί τον κανόνα «κάθε γενιά ζει καλύτερα από την προηγούμενη». Η Ελλάδα δεν αποτελεί εξαίρεση. Το αντίθετο. Η Κυβέρνηση θεσπίζοντας την προκλητική φοροαπαλλαγή των υψηλών γονικών παροχών αθροιστικά έως 4.800.000 ευρώ ανά πλούσιο γόνο, έχει κλειδώσει τις ανισότητες για τη νέα γενιά. Και τώρα το τερματίζει, διευρύνοντας αυτές τις ανισότητες με κρατική χρηματοδότηση.
Η ΝΔ μιλά για «αποταμίευση». Σύμφωνα με την ΕΛΣΤΑΤ, το 2025 ήταν ο τέταρτος συνεχής χρόνος με αρνητική αποταμίευση στην Ελλάδα. Η καταναλωτική δαπάνη ξεπέρασε το διαθέσιμο εισόδημα κατά 6,4 δισ. ευρώ το 2025. Αυτό το χάσμα αναγκάζει τα νοικοκυριά να καταναλώνουν τις αποταμιεύσεις του παρελθόντος, να ρευστοποιούν περιουσιακά στοιχεία ή να καταφεύγουν σε νέο δανεισμό απλώς και μόνο για να καλύψουν τις βασικές ανάγκες της καθημερινότητας. Την ίδια ώρα, όμως, οι καταθέσεις κάποιων αυξάνονται δυσανάλογα, αυτών που τώρα θα πάρουν και κρατικά χρήματα στον “κουμπαρά” τους. 
Τέλος, οι διαφορές μας με τις κυβερνητικές επιλογές αναδεικνύονται και από συγκεκριμένα άρθρα, θα αναφερθώ σύντομα σε ορισμένα από αυτά. Φέρνετε δειλά – δειλά μέτρα κοντά στην 13η σύνταξη, κοντά στον 13ο μισθό για τους δημόσιους υπαλλήλους, θίγετε την τεκμαρτή φορολόγηση (που για εσάς ήταν αδιαπραγμάτευτη), τη “φτώχεια περιόδου”. 
Και σε αυτά τα τέσσερα θέματα το ΠΑΣΟΚ έχει μιλήσει ξεκάθαρα για 13η σύνταξη, 13ο μισθό, κατάργηση του τεκμαρτού (που σήμερα φαίνεται ότι βοηθά μόνο τους φοροφυγάδες), μηδενισμό ΦΠΑ στα είδη γυναικείας υγιεινής.
Εσείς, με τις δειλές ρυθμίσεις σας, το μόνο που καταφέρνετε είναι να δώσετε υπεραξία  στις δικές μας θέσεις. Και σας ευχαριστούμε γι’ αυτό.
Πάντως για τα 500 (μεικτά) ευρώ των δημοσίων υπαλλήλων, τουλάχιστον φέρτε τα πιο νωρίς, όχι του χρόνου τον Δεκέμβριο. Θυμίζω ότι είναι οι χειρότερα αμειβόμενοι στην ΕΕ.
Για τα 400 ευρώ στους συνταξιούχους, καταθέσαμε Τροπολογία για το άδικο ηλικιακό όριο.
Όσον αφορά το άρθρο 51, τονίζω την επισήμανση της Έκθεσης του Επιστημονικού Συμβουλίου της Βουλής, ότι ουσιαστικά το χάρισμα των φόρων σε όσους για χρόνια δεν δήλωναν μέρος της ακίνητης περιουσίας τους, αποτελεί τεράστια ανισότητα και πρόκληση προς τους συνεπείς φορολογούμενους. 
Ολόκληρη η Εισήγηση στο video: https://youtu.be/3zdZ_AQ2hNs 

